Z. Horváth, poslanec: (2009-10-21):
Ministerka práce, sociálnych vecí a rodiny predkladá návrh zákona o rodičovskom príspevku a o zmene a doplnení niektorých zákonov. V dôvodovej správe sa uvádza, že navrhovaná právna úprava rodičovského príspevku tvorí neoddeliteľnú súčasť právnych úprav, na základe ktorých štát aktívne podporuje rodiny s deťmi a prispieva na finančné zabezpečenie rodičov, ktorí sa starajú o dieťa do troch rokov veku alebo o dieťa s dlhodobo nepriaznivým zdravotným stavom do 6 rokov veku. Ja to vidím trošku inak a poukážem na tri problémové okruhy. Po prvé. Na príspevok stratí nárok žena, ktorá si chce privyrobiť. Toto je typický  prístup zaváňajúci obdobím spred roka 1989. Rodičovský príspevok dostane len taká žena, ktorá nemá príjmy zo zamestnania či z podnikania. Teda sa trestá aktivita. Doteraz bolo možné privyrobiť si popri poberaní príspevku aspoň formou dohody o vykonaní práce. Podľa návrhu nebude možné ani toto. Vláda, ktorej tak leží na srdci sociálna úroveň obyvateľov, hovorí ženám, ak si chcete privyrobiť, dobre, ale stratíte nárok na príspevok. Rozumiem, ak niekto zarába, nech nedostáva od štátu sociálne dávky. Ale predsa nie je zarábať ako zarábať. Naši sociálni demokrati zakazujú akúkoľvek prácu, hoci by to bola len domáca práca za malé peniaze, za niekoľko smiešnych pár eur mesačne. Skrátka, akákoľvek zárobková aktivita sa trestá stratou rodičovského príspevku. Zákony z dielne ministerstva práce pritom často idú proti sebe. Uvediem, začínajúci živnostník môže získať príspevok na podnikanie podľa § 49 zákona o službách zamestnanosti, ide o sumy vyše 3 000 eur, podľa regiónu. Mladá žena príspevok na podnikanie získa vtedy, ak začne podnikať a bude podnikať nepretržite dva roky. Ale ak začínajúca podnikateľka otehotnie a bude chcieť po narodení dieťaťa dostávať rodičovský príspevok, samozrejme, musí zastaviť podnikanie, živnosť, následne vrátiť príspevok na podnikanie. Po druhé. Výška príspevku má byť diferencovaná podľa toho, či matka získala nárok na materské. Vláda chce zaviesť príspevok v dvoch rôznych rovinách, tak ako aj pani ministerka v predkladacej správe spomenula, 164 eur alebo 256 eur. Vyšší príspevok získa len taká matka, ktorá predtým poberala materské. Materské však nie je štátna sociálna dávka, ale dávka nemocenského poistenia. Materské vypláca Sociálna poisťovňa žene, ktorá bola nemocensky poistená najmenej 270 dní v období dvoch rokov pred pôrodom. Je však veľa žien, ktoré z rozličných dôvodov materské nezískali, buď neboli vôbec poistené, napr. študentky, alebo poistené boli, ale získali, povedzme, len 265 dní nemocenského poistenia. Je to systémová chyba podľa môjho názoru, ktorá sa opakuje v rôznych sociálnych zákonoch pri určení nárokoch na rôzne dávky. Stačí prekročiť či, naopak, nedosiahnuť určitú hranicu či sumu o veľmi malú hodnotu a nárok na dávku zaniká, resp. nevzniká. Naviac sa takto prenáša princíp zásluhovosti do systému štátnych sociálnych dávok, kde zásluhovosť podľa môjho názoru takéhoto typu nemá čo hľadať. Ak silou-mocou chce vláda zvýhodniť ženy, ktoré poberali materské, stačilo by predsa zvýšiť sumu materského alebo o nejaký čas predĺžiť dobu poberania materského. Po tretie. Vyšší príspevok sa bude poskytovať len na dieťa vo veku do dvoch rokov. Na jednej strane vláda tvrdí, že nemá peniaze, na strane druhej sa v programovom vyhlásení vláda Slovenskej republiky zaviazala, budem citovať, opakujem, je to citát z programového vyhlásenia vlády, nakoľko pani ministerka tento citát citovala v úvodnom slove, avšak nie celý: „Vláda bude presadzovať postupné zvyšovanie rodičovského príspevku v časovom horizonte do roku 2010 tak, aby saturovala stratu pracovných príjmov rodiča aspoň na minimálnej úrovni, a súčasne umožní poberať rodičovský príspevok aj zárobkovo činným rodičom, a to aj v prípade, ak zabezpečia starostlivosť o svoje dieťa v čase výkonu zárobkovej činnosti jeho umiestnením v jasliach alebo v materskej škole.“ Myslím si, že tento návrh je pravým opakom. Jednak vláda neplní svoj sľub, pretože zárobkovo činným rodičom upiera nárok na rodičovský príspevok, jednak sa podľa môjho názoru dá úspešne polemizovať, či zvýšenie rodičovského príspevku na 256 eur mesačne po dobu približne 19 mesiacov, a nie počas celej doby rodičovskej dovolenky skutočne je saturovanie straty pracovných príjmov rodiča aspoň na minimálnej úrovni. Dámy a páni, toľko z môjho vystúpenia. A vzhľadom na skutočnosti, ktoré som uviedol, klub SDKÚ – DS takýto návrh nepodporí. Ďakujem.